ઓસ્ટ્રેલિયામાં રહેતા એક મકાનમાલિકને તેની આખી જિંદગીના સુખદ આશ્ચર્ય સમી ગોલ્ડ માઈન એટલે કે સોનાની ખાણ હાથ લાગી છે. નવાઈની વાત તો એ છે કે ગોલ્ડ માઈન મકાનની પાછળ આવેલા બગીચામાં હતી, છતાં મકાનમાલિકને તેનો અણસાર સુદ્ધાં આવ્યો ન હતો. એન્થોની ડુલીન નામના આ મહાશયને હજુ સુધી તેમની આંખો પર ભરોસો નથી બેસતો કે ખરેખર આવી કોઈ પ્રાચીન ગોલ્ડ માઈન હાથ લાગી છે. એન્થોનીએ બ્રિસ્બનમાં આવેલી ૧૬.૫ હેક્ટરમાં ફેલાયેલી આ પ્રોપર્ટી ત્રણ વર્ષ અગાઉ ૧૩.૫૦ લાખ ડૉલરમાં ખરીદી હતી. આ સ્થળે ભૂતકાળમાં આવી ઘણી માઈન્સ મોજૂદ હતી, પરંતુ વર્ષાે સુધી ટેકરીઓમાં આ માઈન્સ લોકોથી અજાણી રહી હતી. હોલિવૂડની ઇન્ડિયાના જોન્સ મૂવી સિરીઝમાં જોવા મળતાં માઈન્સનાં દૃશ્યો જેવો જ આ નજારો હતો તેમ આશ્ચર્યચકિત થઈ ગયેલા ડુલીને જણાવ્યું હતું. તેમણે ઉમેર્યું કે, હું જાણે ઇન્ડિયાના જોન્સના અન્ડરગ્રાઉન્ડ રેલરોડ્સનાં ફિલ્મી દૃશ્યો જોઈ રહ્યો હોઉં તેવો આ નજારો છે. સદી અગાઉ આ સ્થળે માઇનિંગનું કામ ધમધમતું હતું. છ મીટર ઊંડી આ માઈન આજે પણ તેની યથાવત્ સ્થિતિમાં છે. અલબત્ત, ગોલ્ડ માઈન મળી આવવા છતાં ડુલીને તેમાં આગળ શોધખોળ કરી કિંમતી સોનું મેળવવાના પ્રયાસ શરૃ નથી કર્યા તે પણ વધુ આશ્ચર્યજનક છે તેમ સ્થાનિકોનું માનવું છે.